Idi iyakcheng iwan,
kimowan si Jesus tan disipolos tod sahop na Judea.
Imeket ired man nonta piyen akow,
et emonjag ira na too.
Si John a Naemonjag,
emonjag ngo na too,
nem sema emonjagan to ket,
sema siyodad na Aenon a iyay-esop cha siyodad na Salim tep gwariy chakel a chanom chiwan.
Et kimowan iriy tood kad-an to,
et biyonjagan to ira.
Tep nontan a timpo,
aneng nin maykalebos si John.
Sema iren disipolos John a Naemonjag,
ekisongbat ired sa-kin Hodjo maypangkep na ogadi na pandinis.
Kimowan iriy disipolos cha John a kigwan cha i “Maistoro,
sema toon kadgwam chiwa piig na kolos a Jordan a sema kigwan mod si-kawi,
naemonjag kono,
et emiin a too,
nakimowan ired si-katho.”
Et insongbat John i “Gwariy karebengan bengat na too no in-i-kan Afo Chiyos cha si-katho.
Inki-ngelan joy kigwan ko i nat si-kak i Cristo,
no diket into-no thoak Afo Chiyos a medebas iy say sema Cristo say isaganak i toon mematid si-katho.
Say dahin maykasal,
kegwen toy bii.
Et sema kajem ton mengisagana na kasal,
seskeren to,
et no iki-ngelan toy esel to,
on-imdeng ma.
May-arigak chiwa kajem na dahin maykasal tep insaganak i tothoo para cha ikowan alin Cristo,
et mimothok ma.
Isonga,
banay i imdeng ko.
Et niman mesepol a mas onkayang iy onbabaak.”
Si Jesus A Edafo Did Dangit
Si Jesus a edafo did dangit,
mas ekayang iy say emiin.
Say too,
edafod dobong,
et say nakigwan to,
maypangkep niya dobong.
Nem sema edafo did dangit,
mas ekayang iy say emiin.
Natinistigoan to ma sini-neng tod dangit tan inki-ngelan tod man,
nem nagwariy naemati na nakigwan to.
Nem sema toon naemati na nakigwan Jesus,
tinistigoan to i podnoy ese-esel Afo Chiyos.
Tep si Jesus a into-no din Afo Chiyos,
sema nakigwan to,
si-kathoy nakigwan Afo Chiyos tep in-i-kan Afo Chiyos cha si-kathoy emiin a panakabalin na Ispirito Santo.
Tep si Afo Chiyos a Awa thayo,
banay i semek tod Anak to,
et inpiyal ton emiin cha si-katho.
Sema toon naematid Anak Afo Chiyos,
gwared si-kathoy biyag a nagwariy pengingkaan to,
nem sema toon nat naematid si-katho,
nagwared si-katho ma biyag,
no diket chosaen Afo Chiyos na ingked ingka.